18. ΑΠΟΦΑΣΙΣ ΥΠΟΥΡΓΟΥ ΟΙΚΟΝΟΜΙΚΩΝ Αριθ. Δ.15382 της 24 Νοεμ./7 Δεκ. 1954 Περί όρων ατελούς εισαγωγής ειδών προοριζομένων δια τον φωτισμόν θεάτρων, σκηνοθεσίαν έργων κλπ. Εν όψει της παρ. 2 του άρθρ. 6 του Ν.Δ. 3092/1954 «περί τροποποιήσεως διατάξεων των περί Τελωνειακού Δασμολογίου Νόμων και περί άλλων τινών διατάξεων» και του άρθρ. 6 του Α.Ν. 881/1949 «περί τελωνειακών και δασμολογικών τινών διατάξεων». 1.Δια την κατά τας διατάξεις της παρ. 1 του άρθρ. 6 του υπ’ αριθ. 3092/1954 Ν.Δ/τος ατελή και άνευ καταβολής Φ.Κ.Ε. φόρου πολυτελείας κλπ. παράδοσιν εις το Εθνικόν Θέατρον, την Εθνικήν Λυρικήν Σκηνήν και τους ανεγνωρισμένους θεατρικούς Οργανισμούς, μέλη της Πανελληνίου Ενώσεως Ελευθέρου Θεάτρου, ειδών προοριζομένων αποκλειστικώς δια τον φωτισμόν της σκηνής, την σκηνοθεσίαν των αναβιβαζομένων έργων και προς χρήσιν των ηθοποιών κατά τας παραστάσεις των έργων  τούτων, ως ταύτα περιοριστικώς ορίζονται εις την παρ. 1 του προμνησθέντος άρθρου του ως άνω Ν.Δ/τος, εξουσιοδοτούμεν τας Διευθύνσεις Τελωνείων. Προς τούτο, δέον όπως διαβιβάζηται εις την Τελωνειακήν Αρχήν αίτησις των ως άνω δικαιούχων δι’ εγγράφου του Υπουργείου Εθνικής Παιδείας και Θρησκευμάτων εν ω θα βεβαιώται ότι ο αιτούμενος την ατελή εισαγωγήν οργανισμός είναι πράγματι ανεγνωρισμένος θεατρικός οργανισμός μέλος της Πανελληνίου Ενώσεως Ελευθέρου Θεάτρου ή ότι πρόκειται περί του Εθνικού Θεάτρου ή της Εθνικής Λυρικής Σκηνής και ότι τα εισαγόμενα είδη ανήκουσιν εις τα εν τη ως άνω διατάξει περιγραφόμενα τοιαύτα προοριζόμενα αποκλειστικώς δια τον φωτισμόν της σκηνής, την σκηνοθεσίαν ή προς χρήσιν των ηθοποιών κατά τας παραστάσεις των έργων. 2.Δια την οριστικοποίησιν της εν προκειμένω ατελείας δέον όπως μετά την παραλαβήν των ως άνω ειδών υποβάλληται εις την Τελωνειακήν Αρχήν βεβαίωσις της Διοικήσεως των ως άνω Θεατρικών Οργανισμών, δι’ ης να βεβαιώται ότι τα παραληφθέντα είδη κατεγράφησαν εις τα βιβλία υλικού και ατελείας και θα χρησιμοποιώνται αποκλειστικώς δι’ ον σκοπόν εισήχθησαν. 